b'\n_START_ARTICLE_\nMaru\xc5\xa1ka \xc5\xa0inkovi\xc4\x87-Kalogjera\n_START_PARAGRAPH_\nMaru\xc5\xa1ka \xc5\xa0inkovi\xc4\x87-Kalogjera (Maru\xc5\xa1ka Kalogjera, r. kao Maru\xc5\xa1ka \xc5\xa0inkovi\xc4\x87) (Split, 27. travnja 1936.), hrvatska pjeva\xc4\x8dica zabavne glazbe i manekenka.\n_START_SECTION_\n\xc5\xbdivotopis\n_START_PARAGRAPH_\nRodila se je u Splitu 1936. godine. Zavr\xc5\xa1ila je glazbenu \xc5\xa1kolu u Splitu, smjer violon\xc4\x8delistice. Nakon zavr\xc5\xa1ekta \xc5\xa1kolovanja 1957. godine krenula je u pjeva\xc4\x8dke vode. Prvi je put nastupila koncem 50-ih kao \xc4\x8dlanica vokalne grupe s orkestrom Mi\xc4\x87e Brajevi\xc4\x87a, kad je u splitskom HNK pjevala ameri\xc4\x8dke evergreene. Uspjesi su stigli brzo. Pobijedila je na splitskom radijskom glazbenom festivalu Mikrofon je va\xc5\xa1. Natjecala se na Melodijama Jadrana odnosno Splitskom festivalu. Sura\xc4\x91ivala je sa skladateljima, tekstopiscima i aran\xc5\xbeerima kao \xc5\xa1to su Stipica Kalogjera, Ivica Kraja\xc4\x8d, Zdenko Runji\xc4\x87, \xc4\x90eki Srbljenovi\xc4\x87, Stijepe Mijovi\xc4\x87a, Vinko Lesi\xc4\x87, Tomislav Zuppa, Branko Mihaljevi\xc4\x87, Alfi Kabiljo, Arsen Dedi\xc4\x87 i pjeva\xc4\x8dima kao \xc5\xa1to su Vice Vukov, Ivo Robi\xc4\x87, Toni Kljakovi\xc4\x87, Gabi Novak, Tereza Kesovija, Bety Jurkovi\xc4\x87, Marko Novosel i dr. Od 1969. godine \xc5\xbeivi u Zagrebu._NEWLINE_Za pjesmu \xc4\x8ca je bilo, tega vi\xc5\xa1e ni koju je izvela na splitskom festivalu 1973. godine osvojila je prvu nagradu stru\xc4\x8dnog ocjenjiva\xc4\x8dkog suda, prvu nagradu publike, a skladba je dobila nagradu za najbolje stihove._NEWLINE_Pjevala je u kvartetu Marjanu. Nastupala je na hrvatskoj televiziji i teleevizijskim ku\xc4\x87ama onda\xc5\xa1nje Jugoslavije, talijanskoj, belgijskoj, poljskoj i njema\xc4\x8dkoj televiziji. Nekoliko je godina djelovala u Be\xc4\x8du. I\xc5\xa1la je na turneje po Poljskoj, biv\xc5\xa1em SSSR-u, Australiji i Kanadi._NEWLINE_Supruga Stipice Kalogjere.\n_START_SECTION_\nDiskografija\n_START_PARAGRAPH_\nSnimila je 5 singlica, 1 LP plo\xc4\x8du i ve\xc4\x87i broj snimaka za Radio Zagreb.'